【賽馬以外】龜兔賽跑故事 真係咁容易?
2024年04月15日 16:46
東網電視
更多新聞短片
呂健威究竟能否後來居上呢?
賽馬吸引人嘅地方,就係往往都畀到驚喜大家。好似啱啱禮拜六馬會轉播嘅澳洲女皇伊利沙伯錦標,6歲馬女「珍蓮驕驥」雖然一向放頭威力大,但明明之前跑同樣係2000米嘅澳洲盃,畀「卡西卡人」追過飲恨,今次面對更強對手以為唔得啦,點知佢哋索性嚟一招超級大逃,本身起步唔算太快,但騎師畢迪倫搏命隊前,跑咗中間已經掟甩晒,據知曾經試過甩開馬群91米,真係一條街咁遠,入直路都知其他馬無可能追到佢,結果大逃得手狂贏6.5個馬位,全球馬迷都好訝異喺一場一級賽,可以出現呢種大逃贏馬嘅鏡頭,筆者覺得可以寫入史冊。當然同場嘅對手就唔係咁睇,好似麥道朗賽後就留低一句:「尷尬囉。」
講真,呢類大逃跑法真係膽搏膽,首先要騎師好了解匹坐騎,同埋對佢有信心,先夠膽咁樣狂放。可惜呢類跑法喺香港就真係冇咩機會發生,因為筆者都講過,萬一有騎師大逃輸咗,輸得遠都算,萬一輸啲啲,隨時畀競賽小組罰你判斷錯誤,停賽6至8日都唔奇,既然成本咁大,自然冇騎師會咁做啦。
雖然喺香港嘅賽事就應該少啲見到大逃遮,但今季喺練馬師榜就出現咗大逃嘅場面,講緊就係喺12月尾放甩一條街嘅伍鵬志喇,筆者一度都以為只要Pierre再加多幾錢肉緊,應該可以大逃成功,就算最後150米好似「珍蓮驕驥」咁腳軟行返終點都冇問題啦。點知人同馬始終都有唔同,搏就一輪就真係搏咗,最近呢3個幾4個月,伍廐攻勢真係放緩咗,加埋運氣又唔係佢嗰邊,尋日「精明選擇」咁都影輸跑第2名嘅鏡頭,季初根本唔會出現,結果畀尋日連中三元嘅呂健威,追至只係得番5場領先優勢,莫非龜兔賽跑故事,會喺今季香港馬圈發生?
先利申,去到呢一刻,筆者覺得無論伍鵬志抑或呂健威最後成為王者,都係實至名歸,話晒兩位都係華人倉主,絕對冇話偏心邊一個,而對佢哋嚟講,呢個冠軍都極有意義,因為佢哋從未攞過,若然伍鵬志從練第2季就封王,固然犀利,但威哥近年有馬王「金鎗六十」贏唔少大賽,若然做埋冠軍,亦更加美滿。只係去到呢一刻,後上嘅一方勢頭真係好勁,反而一直放頭嘅就真係捱緊,先至令筆者諗起龜兔賽跑呢個故事。
再用多少少數字分析,伍、呂兩廐養馬量都逾70匹,即係話單計數目,兩個嘅子彈係差唔多。但如果睇埋佢哋兩個馬房嘅今季出賽次數,或者畀到多少少啟示大家。伍鵬志今季擅長安排廐內馬匹密密跑,好似周三有份上陣嘅「無敵精英」,已經係季內第14次上陣,而伍廐暫時嘅出賽次數係446次。反而呂健威今季嘅出賽次數,原來只得345次,足足少咗101次。雖則話跑得多就減分快,但馬匹體力真係付出咗,若然再無新血喺呢個時間接棒,形勢真係唔樂觀。
反而呂健威由於出馬總數較少,依家佢嘅勝出率有14%,若然威哥真係部署最後呢一段先發力,派馬數目隨時增加,咁就比較容易爭取更多頭馬,況且如果講呢一刻啲質新馬進度,威哥仲有「安康萬里」、禮拜日列正選嘅「龍之輝」、仲有「合夥奔馳」、「獨步天下」、「綠族豐收」、「開心寶寶」呢類質新分子。反觀伍鵬志真係再睇吓「精明選擇」,同埋抖咗一輪嘅「堅闖」,禮拜三上陣嘅「嘉應喝彩」能否及時回勇,而最近加盟嘅「美麗第一」都肯定會盡用,究竟最終結果會點?相信過多一個月,應該會有清晰啲嘅答案。
■山無陵